ในหลวง-พระราชินีเสด็จฯพระราชทานเพลิงพระศพเจ้าฟ้าเพชรรัตนฯ (จริง) ณ พระเมรุ ท้องสนามหลวง
วานนี้ ( 9 เม.ย.) เวลา 22.00 น. พระบาทสมเด็จพระเจ้าอยู่หัวฯ และ สมเด็จพระนางเจ้าฯ พระบรมราชินีนาถ เสด็จพระราชดำเนินโดยรถยนต์พระที่นั่งจากโรงพยาบาลศิริราชไปในการพระราชทานเพลิงพระศพสมเด็จพระเจ้าภคินีเธอ เจ้าฟ้าเพชรรัตนราชสุดา สิริโสภาพัณณวดี (จริง) ณ พระเมรุ ท้องสนามหลวง โอกาสนี้สมเด็จพระบรมโอรสาธิราชฯ สยามมกุฎราชกุมาร สมเด็จพระเทพรัตนราชสุดาฯ สยามบรมราชกุมารี สมเด็จพระเจ้าลูกเธอ เจ้าฟ้าจุฬาภรณวลัยลักษณ์ อัครราชกุมารี และ พระบรมวงศานุวงศ์โดยเสด็จด้วยเมื่อเสด็จขึ้นพระเมรุพระบาทสมเด็จพระเจ้าอยู่หัว และ สมเด็จพระนางเจ้าฯ พระบรมราชินีนาถ ทรงหยิบธูปเทียนดอกไม้จันทน์จากเจ้าพนักงานพระราชพิธีทรงจุดไฟที่ชนวน ตำรวจวังชูถวาย พระราชทานเพลิงพระศพสมเด็จพระเจ้าภคินีเธอ เจ้าฟ้าเพชรรัตนราชสุดา สิริโสภาพัณณวดี พระบรมวงศานุวงศ์ ทรงจุดไฟที่ชนวนที่ตำรวจวังชูถวาย ถวายพระเพลิงพระศพ ตามลำดับสำหรับสมเด็จพระเจ้าภคินีเธอเจ้าฟ้าเพชรรัตนราชสุดา สิริโสภาพัณณวดี เป็นพระราชธิดาพระองค์เดียวในพระบาทสมเด็จพระมงกุฎเกล้าเจ้าอยู่หัว กับพระนางเจ้าสุวัทนา พระวรราชเทวี ประสูติเมื่อวันที่ 24 พฤศจิกายน พุทธศักราช 2468 ทรงปฏิบัติพระกรณียอันเป็นประโยชน์ต่อประเทศชาตินานัปการเมื่อสิ้นพระชนม์ในวันที่ 27 กรกฎาคม พุทธศักราช 2554 รวมพระชันษา 85 ปี พระบาทสมเด็จพระเจ้าอยู่หัว ทรงพระกรุณาโปรดเกล้าโปรดกระหม่อมให้เจ้าพนักงานจัดสัปตปฎลเศวตฉัตรกางกั้นพระศพเป็นเครื่องเพิ่มเติมพระเกียรติยศโดยอนุโลมตามโบราณราชประเพณี ด้วยทรงมีพระราชดำริว่า สมเด็จพระเจ้าภคินีเธอ เจ้าฟ้าเพชรรัตนราชสุดา สิริโสภาพัณณวดี ทรงพระอุตสาหะประกอบพระกรณียกิจเกื้อกูลประโยชน์ใหญ่หลวงแก่ประชาชน ทรงเป็นสมเด็จพระเชษฐภคินี ที่ทรงเคารพนับถือและทรงพระเกียรติคุณเป็นที่เชิดชูแห่งพระราชวงศ์โดยก่อนหน้านี้พระบาทสมเด็จพระเจ้าอยู่หัว ทรงพระกรุณาโปรดเกล้าโปรดกระหม่อมให้สมเด็จพระบรมโอรสาธิราชฯ สยามมกุฎราชกุมาร เสด็จพระราชดำเนินไปยังพระที่นั่งทรงธรรม ทรงทอดผ้าไตร พระสงฆ์ 30 รูป สดับปกรณ์ ถวายอนุโมทนา ถวายอดิเรก ถวายพระพรลา รวมทั้งยังจัดให้มีการแสดงหน้าพระเมรุเป็นการแสดงโขนหน้าไฟ เรื่องรามเกียรติ์ ชุดนางลอย โดยใช้แบบกระทู้เต็ม (เจรจาสด) กล่าวถึงทศกัณฐ์ที่รบครั้งไหนก็ไม่ชนะพระราม จึงวางอุบายให้นางเบญกาย เป็นลูกพิเภก ปลอมเป็นนางสีดาลอยน้ำมา ทำทีว่าตาย พระรามและไพร่พลก็นึกว่าตายจริงจึงทำพิธีเผาศพ แต่พอเอาศพไปขึ้นเชิงตะกอนจุดไฟเผา นางเบญกายซึ่งไม่ตายจริงทนความร้อนไม่ได้ก็โดดหนี หนุมานจึงเหาะตาม เพื่อจับนางเบญกายเพื่อนำตัวมาถวายพระนอกจากนี้มีการแสดงมหรสพสมโภช ทั้งหมด 3 เวทีอย่างไรก็ดีเมื่อเวลา 16.31 น.พระบาทสมเด็จพระเจ้าอยู่หัว และ สมเด็จพระนางเจ้าฯ พระบรมราชินีนาถ เสด็จพระราชดำเนินพร้อมด้วยพระบรมวงศานุวงศ์ ไปยังพระเมรุ ท้องสนามหลวง ในการนี้ เสด็จขึ้นพระเมรุพระราชทานเพลิงพระศพ สมเด็จพระเจ้าภคินีเธอ เจ้าฟ้าเพชรรัตนราชสุดา สิริโสภาพัณณวดี ชาวพนักงานประโคมสังข์ แตรงอน แตรฝรั่ง ปี่ กลองชนะและปี่พาทย์ กองเกียรติยศ ทหารบก ทหารเรือ ทหารอากาศ ถวายความเคารพ แตรวงบรรเลงเพลงมหาชัย และยิงปืนเล็กยาวถวายพระเกียรติ 9 นัด พร้อมกันกับทหารปืนใหญ่ ยิงปืนถวายพระเกียรติ 21 นัดสมเด็จพระราชาคณะคณะผู้ปฏิบัติหน้าที่สมเด็จพระสังฆราช สมเด็จพระราชาคณะ พระราชาคณะ พระบรมวงศานุวงศ์ ข้าราชการชั้นผู้ใหญ่ ตลอดจนคณะรัฐมนตรี คณะทูตานุทูต ผู้นำศาสนา ข้าราชการทหาร ตำรวจ พลเรือน ขึ้นถวายพระเพลิงพระศพ ฯ ตามลำดับ
 พระบาทสมเด็จพระเจ้าอยู่หัวเสด็จพระราชดำเนินไปในการพระราชทานเพลิงพระศพ สมเด็จพระเจ้าภคินีเธอ เจ้าฟ้าเพชรรัตนราชสุดา สิริโสภาพัณณวดี ณ พระเมรุ ท้องสนามหลวง
ท้องสนามหลวง,พระราชพิธีพระราชทานเพลิงพระศพเจ้าฟ้าเพชรรัตน์ฯ,พระราชินี,พระเมรุ,ในหลวง